text: Ung knallertkører fundet i god behold
  08 juni 2016 kl. 06.06
  Den 21-årige knallertkører, der forlod sit hjem tirsdag eftermiddag, er nu fundet.
  Den 21-årige mand fra Løgumkloster, der tirsdag eftermiddag kørte hjemmefra på en rød knallert, er nu fundet. Det tweeter Syd- og Sønderjyllands Politi onsdag formiddag.
  Den 21-årige var nedtrykt, da han forlod sit hjem ved fire-tiden, og to timer senere blev politiet kontaktet.
  Den unge mand  kørte hjemmefra på en rød PGO Hot 50 scooter, og da en scooter af den type har en begrænset rækkevidde, fortalte politiet tirsdag aften, at han ikke kunne være nået langt.
  Politiet efterlyste vidner eller folk, der vidste noget i sagen, og måske er det politiets efterlysning, der har båret frugt.
  I hvert fald er den 21-årige onsdag formiddag fundet i god behold.
  Den savnede 21 årige fra Løgumkloster er fundet i god behold. Tak for alle retweets #politidk
  
  